Monika Rubin (M), 2023-10-12:
Mange tak.
Forældre og andre forældremyndighedsindehavere har jo en vigtig rolle, når det gælder børns generelle trivsel og sundhed, og det tror jeg egentlig vi alle sammen herinde kan blive enige om.
Med det her lovforslag giver vi dem nu nemmere mulighed for at tilgå vigtige helbredsoplysninger digitalt uden at skulle igennem besværlige processer som at søge aktindsigt.
For Moderaterne at se er det en god lovændring og en nødvendig udvikling, der også afspejler vores ønske om at modernisere og skabe et mere effektivt sundhedsvæsen.
Jeg er selv mor til to små drenge og læge, og jeg ved derfor, at det her altså er en ændring, som forældrene har efterspurgt i årevis.
Jeg er derfor overbevist om, at den her lovændring vil lette belastningen på de i forvejen pressede forældre til syge børn, ligesom det også vil lette arbejdsbyrden for de sundhedsansatte, der har skullet håndtere de her aktindsigter.
Når det så er sagt, er det desværre også en realitet, at selv om langt, langt de fleste forældre kun ønsker det absolut bedste for deres børn, så er der også børn, der skal beskyttes mod dem på grund af vold eller andre overgreb.
Der vil derfor i nogle tilfælde skulle ske en filtrering af de oplysninger, som forældrene har adgang til.
Jeg kan forstå, at der blandt interesseorganisationer er en bekymring for, at den frasortering vil medføre merarbejde for sundhedspersonalet.
Men det er ikke en bekymring, vi deler i Moderaterne.
Det er for det første, fordi der jo vil blive frigivet tid fra håndteringen af de mange fuldstændig uproblematiske aktindsigter til f.eks. sådan nogle som os herinde.
Og det er for det andet, fordi jeg er sikker på, at i en prekær situation eller ved mistanke om f.eks. vanrøgt, vil det straks være noget, der bliver skrevet ind i barnets journal, og derfor også noget, der hurtigt bliver taget stilling til, altså om forældrene skal have adgang til de oplysninger eller ej.
Ligesom den førstnævnte lovændring kun udvides, indtil barnet fylder 15 år, er anden del af det her lovforslag også vigtigt.
For det handler om samtidig at gøre det muligt for unge mellem 15 og 18 år at frabede sig indhentning af videregivelse af helbredsoplysninger.
Det mener Moderaterne er særlig vigtigt at bakke op om, fordi man i princippet i de her år går fra at være barn til at være ung.
Den dag man fylder 15 år, får man nemlig en række nye rettigheder her i Danmark.
Som 15-årig kan man f.eks. straffes, hvis man begår en forbrydelse, man får digital post i e-Boks, og man kan tage kørekort til en lille knallert.
15 år er også den seksuelle lavalder, og hvis det står til regeringen, vil 15-årige piger også snart kunne få en abort her i Danmark uden nødvendigvis død og pine at skulle informere forældremyndighedsindehaveren, og det bakker vi selvsagt op om i Moderaterne.
Så når vi giver unge mennesker de her rettigheder, er vi altså også nødt til at give dem retten til privatliv og selvbestemmelse.
Hvad angår tredje del af lovforslaget vedrørende et nyt uafhængigt nævn for sundhedsapps, bakker vi i Moderaterne også op om det.
For se bare til Tyskland, hvor de på kort tid er rykket helt frem i bussen, hvad angår digitale løsninger på det her område.
Altså, telefaxen, som vi jo for længst har sendt på pension her i Danmark, bruger de stadig væk i almen praksis, men samtidig har de altså gjort sig nogle gode erfaringer med apps på recept, som gør det muligt for patienterne at tage et større ansvar for egen behandling.
Og efter min overbevisning er det altså bare et spørgsmål om tid, før vi også får apps på recept her i Danmark.
Men vi skal sikre os, at de sundhedsapps, som vi som borgere og som patienter downloader og benytter os af, er af god kvalitet, og derfor er det altså godt med et uafhængigt nævn til at undersøge det nærmere.
Alt i alt støtter Moderaterne selvfølgelig det her lovforslag.